Răposatul Condrea dă cu tifla autorităților: mai avea o firmă numită Hexi Farma! Cu ”F”, nu cu ”PH”. DNA, Ministerul Sănătății și SEAP habar n-au, dovadă că nu i-au blocat conturile și nu i-au contorizat contractele cu spitalele! După 10 ani în care statul a închis ochii la dezinfectanții diluați, farsa Hexi continuă: Gazeta a descoperit o firmă-clonă tot a lui Condrea, care a livrat și ea dezinfectanți în valoare de 400.000 de euro

joi, 9 iunie 2016, 6:57

DNA a comunicat că urmărește penal firma Hexi Pharma, dar nu știe că există și Hexi Farma!

Ministerul Sănătății și SEAP, gestionarii licitațiilor publice, au prezentat contractele de dezinfectanți, dar fără să cunoască existența companiei-surogat Hexi Farma.

Spitalele semnau în august cu Hexi Pharma și în septembrie cu Hexi Farma!

Este statul român atît de incompetent și incapabil sau asistăm la un joc de-a alba neagra în care, și din mormînt, Dan Condrea își bate joc de toate autoritățile, ajutat de cineva care se pricepe la asta?

#mergemdupăsistem

Investigație de Mirela Neag, Marius Mărgărit și Cătălin Tolontan

CE SPUNE DNA

„2 iunie 2016

București

Comunicat

Procurorii din cadrul Direcției Naționale Anticorupție au dispus efectuarea urmăririi penale față de suspecții:

S.C. HEXI PHARMA CO S.R.L., sub aspectul săvârșirii infracțiunilor de evaziune fiscală și spălare a banilor”.

Așa începe comunicatul din 2 iunie, prin care DNA anunță deschiderea dosarului Hexi Pharma.

Firma vizată este Hexi Pharma SRL.

CE SPUNE MINISTERUL SĂNĂTĂȚII

Cu o săptămână înainte, pe 26 mai, Ministerul Sănătății face un anunț: „Publicăm toate contractele de achiziții de biocide raportate în SEAP în anul 2015”.

În tabel apare firma Hexi Pharma SRL.

CE SPUNE AGENȚIA DE AGENDĂ DIGITALĂ

Pe 2 iunie, Agenția pentru Agenda Digitală a României, care administrează SEAP (Sistemul Electronic de Achiziții Publice), vine cu o altă statistică: contractele de biocide pe 2011-2015.

Și în tabelul lor apare firma Hexi Pharma SRL.

Adidas și Adibas

Și acum, iată realitatea!

Realitatea pe care n-a văzut-o niciuna dintre autoritățile de mai sus.

Ce n-a descoperit statul român nici măcar la șapte săptămîni de la declanșarea scandalului.

După binecunoscuta formulă adidas și adibas, Dan Condrea deținea Hexi Pharma, dar și Hexi Farma! Cu ambele livrează dezinfectanți diluați.

Ambele firme au același sediu social: București, Strada Floare Roșie.

Este apartamentul unde a locuit tatăl său, fondatorul afacerii Hexi.

Și-a pus contabila ca împuternicită

Clona Hexi Farma a fost înregistrată la Registrul Comerțului pe 5 noiembrie 2004.

Proprietari sunt Dan Condrea (70%) și fosta soție Laura Georgescu (30%).

După despărțirea celor doi, Condrea, care, potrivit fostei soții, „m-a deposedat de bani, carduri și alte proprietăți”, a folosit firma cum a vrut.

Mai exact, a împins Hexi Farma în contracte cu statul, în paralel cu Hexi Pharma.

Împuternicită a devenit Felicia Bica, contabila lui Condrea și sora fostei soții, cu care se află acum în relații glaciale.

Datele SEAP ascund tot soiul de secrete

După ce a aflat de existența clonei, Gazeta a descoperit contractele propriu-zise ale Hexi Farma apelând la o organizație care își extrage datele din SEAP.

Acolo se grupează datele licitațiilor publice din tot sistemul public românesc. Apoi, ei le prelucrează, folosind un soft special.

„Cu datele din SEAP, facem un proces de competitive analitics. Din păcate, rezultatele reale sunt cu totul altele decât cele pe care le furnizează autoritățile!”, spune unul dintre analiștii acestei entități, care ne-a solicitat deocamdată confidențialitate.

Dacă un jurnalist caută contractele Hexi Pharma nu le va găsi probabil niciodată pe cele ale firmei surogat Hexi Farma.

Chiar dacă dă întâmplător peste un contract al Hexi Farma va crede că e vorba despre o eroare de introducere în sistem.

42 de contracte cu spitalele din România a obținut Hexi Farma în perioada 2007-2015

Mai ales că vede aceeași adresă de firmă. O greșeală de dactilografiere a operatorilor de la SEAP, va zice.

Așa s-au păcălit, poate, și autoritățile.

Deși absența lor e mai greu de explicat. Pentru că înțelegerile Hexi Farma cu spitalele nu sunt chiar ici și colo.

1,36 milioane de lei este valoarea comenzilor Hexi Farma în aceeași perioadă

”Nu am știut că există o firmă care livra aceleași dezinfectante diluate și care se numește Hexi Farma. Am o singură amintire stranie: la un moment dat, în fabrică ne-au dat halate cu Farma, scris cu ”F”. Am crezut că e o eroare de scriere” Sursă a Gazetei Sporturilor din Hexi Pharma

Brăila: la o lună diferență Farma s-a făcut Pharma!

Există spitale care au semnat contracte și cu Hexi Pharma și cu Hexi Farma.

Nu s-au prins?

Uneori, Condrea se ducea la licitații cu o firmă și, imediat, cu cealaltă.

În august 2014, Spitalul Județean de Urgență Brăila ia de la Hexi Farma dezinfectanți în valoare de 115.000 lei.

În septembrie 2014, o lună mai târziu, Spitalul Județean de Urgență Brăila semnează cu Hexi Pharma un contract de antiseptice pentru mâini de 2,9 milioane de lei.

Vâlcea și Târgu Mureș, pe lista „orbilor”

La Vâlcea se întâmplă același lucru.

În septembrie 2014, Spitalul Județean de Urgență achiziționează de la Hexi Farma detergent dezinfectant în valoare de 96.000 de lei.

În octombrie 2014, Spitalul Județean de Urgență Vâlcea încheie un contract tot pe detergent dezinfectant în valoare de 1,2 milioane de lei pe Hexi Pharma.

Toate produsele livrate erau diluate.

Cronologic, ultimul spital care a parafat cu ambele firme este Spitalul Clinic Județean de Urgență Târgu Mureș.

În noiembrie 2014, Spitalul din Mureș a achiziționat antiseptic Povidon iodine 7,5% săpun 1000 ml/flacon, la o valoare totală de 336.000 lei fără TVA (75.944,22 euro). De la Hexi Farma.

În decembrie 2015, același spital încheie un acord cadru de 4.460.000 de lei (1 milion de euro). Cu Hexi Pharma.

Abia acum o săptămînă, Hexi Farma și-a suspendat activitatea. Dar nimeni n-o urmărește.

Ne păcălesc, dar s-a terminat!

Cum a fost posibilă o asemenea fraudă, împinsă pînă la aroganța de a folosi două firme, una scrisă cu PH și alta cu F?

Ce se întâmplă în spitale?

Și, mai important, ce se întâmplă în achizițiile publice din România?

Mâine, Gazeta Sporturilor va dezvălui din nou cum ne-au păcălit autoritățile, încă de la începutul acestui caz.

Și cum ne păcălesc și în prezent.

“Monsieur se scrie, monsieur se citeşte!”.